Οσάμου Σουζούκι (επιχειρηματίας)

Ο Οσάμου Σουζούκι (αρχικό επώνυμο Ματσούντα) (鈴木 修 ) (30 Ιανουαρίου 1930 - 25 Δεκεμβρίου 2024) ήταν Ιάπωνας επιχειρηματίας και πρόεδρος της Suzuki Motor Corporation. Ήταν άλλοτε πρόεδρος και άλλοτε διευθύνων σύμβουλος της εταιρείας από το 1978. Τον Φεβρουάριο του 2021, η εταιρεία ανακοίνωσε ότι ο Σουζούκι επρόκειτο να αποσυρθεί τον Ιούνιο του 2021 και ότι θα γινόταν σύμβουλος. 

 Προσωπική ζωή 
Ο Οσάμου Ματσούντα γεννήθηκε στο Γκέρο, στην επαρχία Γκίφου, από τον Τόσικι Σ. Ματσούντα και την Σουνζό στις 30 Ιανουαρίου 1930. Μετά την αποφοίτησή του από το Πανεπιστήμιο Τσουό το 1953,  ο Οσάμου ξεκίνησε την καριέρα του ως υπεύθυνος δανείων σε μια τοπική τράπεζα. Παντρεύτηκε την Σόκο Σουζούκι, την εγγονή του πατριάρχη της εταιρείας Suzuki Motor Corporation, Μιτσιό Σουσούκι, στα τέλη της δεκαετίας του 1950. Καθώς η οικογένεια Σουζούκι δεν είχε άρρεν μέλος ως κληρονόμο, ο Οσάμου παντρεύτηκε ένα μέλος της οικογένειας αυτής, και ακολουθώντας τον ιαπωνικό έθιμο, ο Οσάμου πήρε το οικογενειακό όνομα Σουζούκι, και έτσι ονομάστηκε Οσάμου Σουζούκι. Ήταν ο τέταρτος υιοθετημένος γιος, που διοίκησε την εταιρεία. 

Η Σόκο και ο Οσάμου Σουζούκι είχαν τρία παιδιά και ζούσαν στο Χαμαμάτσου, στην επαρχία Σιζούοκα.

Ήταν λάτρης του γκολφ. Ο Σουζούκι είπε ότι έπαιξε γκολφ 47 φορές το 2020, όταν ήταν 90 ετών.

 Καριέρα 
Ο Οσάμου Σουζούκι εντάχθηκε στην εταιρεία Suzuki Motor Corporation το 1958. Εργάστηκε σε διάφορες θέσεις, συμπεριλαμβανομένων των θέσεων του υποδιοικητή και ανέβηκε στο βαθμό του διευθυντή, το 1963. Έγινε βοηθός διευθυντή το 1967 και προωθήθηκε στο αξίωμα του ανώτερου γενικού διευθυντή το 1972. Το 1978, ο Οσάμου έγινε πρόεδρος και διευθύνων σύμβουλος της εταιρείας και το 2000, παραιτήθηκε από την θέση του CEO, για να αναλάβει την προεδρία της Suzuki Motor Corporation.

Με πάνω από τρεις δεκαετίες ως επικεφαλής της Suzuki Motor Corporation, ο Οσάμου Σουζούκι θεωρείται ότι είναι ένας από τους μακροβιότερους ηγέτες στην παγκόσμια αυτοκινητοβιομηχανία. 

 Θάνατος 
Ο Σουζούκι πέθανε στις 25 Δεκεμβρίου 2024 από κακόηθες λέμφωμα σε νοσοκομείο στο Χαμαμάτσου σε ηλικία 94 ετών.

 Κληρονομιά 
Ο Οσάμου Σουζούκι έχτισε την εταιρεία Σουζούκι, με συντηρητικό τρόπο, ψάχνοντας σε όλο τον κόσμο για πιθανούς αγοραστές και μειώνοντας τα έξοδα. Έδειχνε ιδιαίτερο ενδιαφέρον για τις περιττές δαπάνες και πάντα έβρισκε τρόπους για περικοπή εξόδων. Αναφέρεται ότι μια φορά, κατά τη διάρκεια μιας ρουτίνας επιθεώρησης ενός εργοστασίου, επεσήμανε 215 περιπτώσεις άσκοπων δαπανών, όπως η απομάκρυνση 1900 λαμπτήρων, για να εξοικονομήσει 40.000 δολάρια ΗΠΑ σε κόστος ηλεκτρικής ενέργειας. Ζήτησε επίσης από τους διευθυντές να πάρουν σιδηροδρομικά εισιτήρια διαχωρισμένης διαδρομής, αντί για απευθείας εισιτήρια, εξοικονομώντας έτσι 2 δολάρια ΗΠΑ  ανά εισιτήριο. Επιπλέον άλλαξε το χρώμα στο πάτωμα του εργοστασιού, για να κάνει οικονομία στη μπογιά.

Κατά τη διάρκεια των ετών που ήταν διευθύνων σύμβουλος, η εταιρεία Σουζούκι μετατράπηκε σε παγκόσμιο όμιλο επιχειρήσεων. Έχει πετύχει να εξαπλώσει την επωνυμία της εταιρείας Σουζούκι σε 190 χώρες όπου η εταιρεία έχει σημαντική παρουσία. Είχε το όραμα να αποφύγει την άμεση μάχη με τους άλλους παγκόσμιους κατασκευαστές αυτοκινήτων, που ανταγωνίζονταν μεταξύ τους χρησιμοποιώντας τεχνολογία αιχμής.  Αντ' αυτού, έψαχνε για ανεξερεύνητες αγορές με μικρά αλλά σύγχρονα αυτοκίνητα, που άλλαξαν τις τάσεις αυτοκινήτων στις χώρες στις οποίες εισήλθε. Στην Ινδία, για παράδειγμα, εισήγαγε μικρά σύγχρονα αυτοκίνητα, όταν η αγορά της Ινδίας είχε κατακλυστεί από παλιά μοντέλα, ξεπερασμένα αυτοκίνητα, με αποτέλεσμα, σύμφωνα με τις πληροφορίες, να κάνει επανάσταση στην αυτοκινητοβιομηχανία. 

Η δημοσιονομική σωφροσύνη του Οσάμου Σουζούκι θεωρείται ότι είναι ένας από τους λόγους πίσω από την άνοδο της Suzuki Motor Corporation στο καθεστώς του γίγαντα στην αυτοκινητοβιομηχανία με την πώληση μικρών αυτοκινήτων μικρής αξίας, εξακολουθώντας έτσι να κερδίζει μερίδιο αγοράς.

 Παραπομπές 

 Εξωτερικοί σύνδεσμοι 


Κατηγορία:Ιάπωνες επιχειρηματίες